**რა არის კულტურა?**

***კულტურა*** ერთ-ერთი ყველაზე ფართოდ გავრცელებული სიტყვაა როგორც სამეცნიერო ლიტერატურაში, ისე ყოფით მეტყველებაში. მას მრავალი მნიშვნელობა აქვს. ზოგი კულტურას ხელოვნებასთან და, ზოგადად, ადამიანის შემოქმედებით მოღვაწეობასთან აიგივებს, ზოგი - ზრდილობასა და ქცევის წესებთან. მაგრამ კულტურა გაცილებით რთული და მრავალმხრივი ფენომენია, რომელიც სამყაროში ადამიანის მოღვაწეობის ყველა სფეროს მოიცავს: ყოფას, ცხოვრების სტილს, მსოფლმხედველობას, ნორმებს, ფასეულობებს, ტრადიციებს, ხელოვნებას, ლიტერატურას... სწორედ ამიტომ, ამ ფენომენს არაერთი მეცნიერება სწავლობს: არქეოლოგია, ისტორია, ეთნოგრაფია, სოციოლოგია, ფილოსოფია, ანთროპოლოგია, ფსიქოლოგია; გასული საუკუნის შუა ხანებში კი კულტურის კვლევები მეცნიერების ცალკე მიმართულებად ჩამოყალიბდა.

|  |
| --- |
| **სოციოლოგია** *(ბერძნ. მოძღვრება საზოგადოების შესახებ*) - მეცნიერება ადამიანების, ადამიანთა ჯგუფებისა და საზოგადოებების სოციალური ცხოვრების, სოციალურ ურთიერთობათა შესახებ.  **ფსიქოლოგია** *(ბერძნ. ფსიქე - სული, ლოგოს - მოძღვრება)* -[მეცნიერება](http://ka.wikipedia.org/wiki/%E1%83%9B%E1%83%94%E1%83%AA%E1%83%9C%E1%83%98%E1%83%94%E1%83%A0%E1%83%94%E1%83%91%E1%83%90) [ადამიანის](http://ka.wikipedia.org/wiki/%E1%83%90%E1%83%93%E1%83%90%E1%83%9B%E1%83%98%E1%83%90%E1%83%9C%E1%83%98) ფსიქიკისა და მისი ფუნქციობის კანონზომიერებათა შესახებ.  **ფილოსოფია** *(ბერძნ. სიბრძნის სიყვარული)* - მეცნიერება სამყაროსა და მასში ადამიანის ადგილის შესახებ.  **ანთროპოლოგია**  ([*ბერძნ.*](http://ka.wikipedia.org/wiki/%E1%83%91%E1%83%94%E1%83%A0%E1%83%AB%E1%83%9C%E1%83%A3%E1%83%9A%E1%83%98_%E1%83%94%E1%83%9C%E1%83%90)*ანთროპოს - ადამიანი, logos - მოძღვრება*) - მეცნიერება, რომელიც მიზნად ისახავს ადამიანის ყოველმხრივ შესწავლას. იგი იკვლევს ადამიანის ფიზიკური ტიპის განვითარებას, კულტურულ და ენობრივ მსგავსებებსა და განსხვავებებს დროსა და სივრცეში. |

***კულტურა***  ლათინური სიტყვაა და ნიადაგის დამუშავებას ნიშნავს. გარდა ამისა, ლათინურ ენაში სიტყვა **კულტურა** აღნიშნავდა დასახლებას, მფარველობას, თაყვანისცემას და, რაც მთავარია, აღზრდას, გონების ვარჯიშსა და, საერთოდ, გონებრივ შრომას. ძველი რომაელები თვლიდნენ, რომ გონების ვარჯიში და „დამუშავება“ თავისუფალი ადამიანის ხვედრია.

ანტიკურ ეპოქაში გავრცელებული წარმოდგენით, ადამიანის გარემომცველი სამყარო ორ ნაწილად იყოფოდა: ბუნებად - ნატურად, ანუ იმად, რაც ადამიანისაგან დამოუკიდებლად შეიქმნა და კულტურად - „მეორე ბუნებად“, რომელიც შექმნილი ან გარდაქმნილია ადამიანის მიერ. შეიძლება ითქვას, რომ კულტურის მეშვეობით ადამიანი ქმნის „ახალ სამყაროს” და საკუთარ თავს. თითოეული კულტურა უნიკალური და განუმეორებელი მთლიანობაა, რომლის ფარგლებში ადამიანი სწორედ ასე, და არა სხვაგვარად, აღიქვამს გარემომცველ სინამდვილეს, თავის თავსა და სხვებს.

|  |
| --- |
| მეცნიერები ამბობენ, რომ დღეისათვის კულტურის 500-მდე განსაზღვრება არსებობს. ერთ-ერთი ყველაზე ადრეული და ცნობილი განმარტებით, რომელიც ბრიტანელ მეცნიერ **ედუარდ ბერნეტ ტაილორს** ეკუთვნის, **„კულტურა... არის მთლიანობა, რომელიც მოიცავს ცოდნას, რწმენას, ხელოვნებას, მორალს, წეს-ჩვეულებებს და ნებისმიერ სხვა უნარსა და ჩვევას, რომელსაც ადამიანი ითვისებს როგორც საზოგადოების წევრი”.** |

საქართველოში სიტყვა „კულტურა“ მე-19 საუკუნიდან გავრცელდა, თუმცა კულტურის, როგორც ბუნებისაგან განსხვავებული სინამდვილის, გაგება უფრო ადრეც არსებობდა. მაგალითად, ვახუშტი ბაგრატიონი (1696-1757) საქართველოს შესახებ წერდა: „გარნა არს ქუეყანა შუენიერი და ნაყოფიერი ყოვლითა ღვთისა მიერ და არა **ხელოვნებითა კაცთა**“. სწორედ „ხელოვნებითა კაცთა“ შექმნილი სინამდვილე გახლავთ კულტურა.

კულტურის ზოგიერთი განსაზღვრება მოკლე და სხარტია, შესაბამისად, ადვილად გვამახსოვრდება, სხვები - უფრო ვრცელი და რთული. აი, ზოგიერთი საინტერესო განმარტება:

|  |
| --- |
| **კულტურა - ეს არის**   * ხალხის ცხოვრების ზოგადი წესი; * ქცევა, რომელსაც ვსწავლობთ; * კოლექტიური ცოდნის საგანძური; * გარემოსა და სხვა ადამიანებთან შეგუების ხერხების ერთობლიობა; * ნალექი, რომელსაც ტოვებს ისტორია; * ცხოვრების გზამკვლევი, რუკა. |

კულტურის მეშვეობით ვეცნობით ჩვენი ქვეყნისა და მსოფლიოს აწმყოსა და წარსულს. ადამიანთა საზოგადოებას, კულტურის გარდა, სხვა მექანიზმი არ გააჩნია, რომ კაცობრიობის მიერ დაგროვილ ცოდნასა და გამოცდილებას ეზიაროს, ამიტომ კულტურას კაცობრიობის მეხსიერებასაც უწოდებენ.

და ბოლოს, რამდენიმე განსაზღვრება, რომლებიც ცნობილ მწერლებსა და მეცნიერებს ეკუთვნის:

|  |
| --- |
| * კულტურა ნიშნავს - იცოდე ყოველივე საუკეთესო, რაც თქმულა და რაც გაფიქრებულა ქვეყანაზე (*მეთიუ არნოლდი, ინგლისელი პოეტი და კრიტიკოსი);* * კულტურა ყველაფერია. იგი არ არის მხოლოდ წიგნების წერა და სახლების შენება. კულტურაა ის, თუ როგორ ვიცვამთ, როგორ გვიჭირავს თავი, როგორ დავდივართ, როგორ ვიკეთებთ ჰალსტუხს... (*ემე სეზერი, მარტინიკელი მწერალი, პოეტი, დრამატურგი);* * კულტურა განსაკუთრებული ცოდნის ერთობლიობაა, რომელიც თავს იყრის ერთ საერთო ოჯახში და მისი თითოეული წევრის საკუთრებას წარმოადგენს (*ოლდოს ჰაქსლი, ინგლისელი მწერალი, ესეისტი და კრიტიკოსი);* * უხეშად რომ ვთქვათ, კულტურაა ყველაფერი ის, რასაც ჩვენ ვაკეთებთ, და რასაც მაიმუნები არ აკეთებენ (*ლორდ რაგლანი, ბრიტანელი სამხედრო მოღვაწე);* * თევზი მხოლოდ წყლის გარეშე გრძნობს, რომ იგი მისთვის აუცილებელია. ჩვენი კულტურაც წყალივითაა. ჩვენ მისით ვსაზრდოობთ, ვცხოვრობთ და ვსუნთქავთ მისი მეშვეობით (*ფონს ტრომპენაარსი, თანამედროვე ჰოლანდიელი მეცნიერი, კულტურის ფსიქოლოგიის მკვლევარი);* * საზოგადოების კულტურა შედგება იმისაგან, რაც საჭიროა ვიცოდეთ და საჭიროა გვწამდეს, რათა ჩვენი ქცევა მისაღები იყოს საზოგადოების სხვა წევრებისათვის (*უორდ გუდინაფი, ამერიკელი ანთროპოლოგი);* * ტერმინი “კულტურა” აღნიშნავს სპეციფიკურ ადამიანურ თავისებურებებს, რომლებიც განასხვავებს ჰომო საპიენსის მოდგმას ყველა სხვა ცოცხალი არსებისაგან (*ვილჰელმ ოსტვალდი, გერმანელი ქიმიკოსი, ნობელის პრემიის ლაურეატი).* |

**იდენტობა**

იდენტობა დაკავშირებულია ადამიანის ცხოვრებაში არსებულ მთავარ კითხვებთან - „ვინ ვარ მე?” და „ვინ ვართ ჩვენ?” ტერმინით იდენტობა განვსაზღვრავთ ამა თუ იმ საგნისა თუ მოვლენის არსს, მის რაობას, ვადგენთ, რას წარმოადგენს ის.

ადამიანი საკუთარ იდენტობას ამა თუ იმ ჯგუფისადმი მიკუთვნებულობით საზღვრავს. ცხოვრების მანძილზე ამ ჯგუფების რაოდენობა იზრდება. ადამიანს ერთდროულად რამდენიმე იდენტობა აქვს, მაგალითად, იგი დაკავშირებულია ოჯახთან, როგორც შვილი, მეუღლე, ძმა ან და, მამა ან დედა; ამავე დროს ის, თავის ოჯახთან ერთად, რომელიმე სოციალურ, ეთნიკურ და რელიგიურ ჯგუფთან აიგივებს თავს, რომელიმე ქვეყნისა და რეგიონის მცხოვრებია, რომელიმე პროფესიულ საზოგადოებას და ასაკობრივ ჯგუფს მიეკუთვნება. ეს ჩამონათვალი კიდევ შეიძლება გაგრძელდეს, ან მისი შემადგენელი ელემენტები შეიცვალოს. მაგალითად, ქალაქ რომის მცხოვრები საკუთარ იდენტობას განსაზღვრავს როგორც რომაელი, იტალიელი, კათოლიკე, ქრისტიანი, ევროპელი, დასავლელი.

**იდენტობა** (ლათ. idem - იგივე, მსგავსი, identitas - იგივეობა) - ამა თუ იმ სოციალური ჯგუფისადმი მიკუთვნებულობის განცდა.

იდენტობა განსაზღვრავს ადამიანის ქცევას. რამდენადაც ერთი და იგივე პიროვნება ერთდროულად რამდენიმე იდენტობის მატარებელია, მისი ქცევა განსხვავებულია სხვადასხვა ვითარებაში. მაგალითად, იგი სხვადასხვაგვარად იქცევა როგორც დედა და როგორც თანამშრომელი, როგორც ძმა და როგორც მოსწავლე.

ადამიანი შეიძლება განისაზღვროს როგორც არსება, რომელსაც შეუძლია თქვას „მე“, შეუძლია განსაზღვროს საკუთარი თავი როგორც დამოუკიდებელი სუბიექტი.

*ერიხ ფრომი, ამერიკელი ფსიქოლოგი*

იდენტობა არის ადამიანთა წარმოდგენა იმის შესახებ, თუ ვინ არიან ისინი, რას წარმოადგენენ და რა დამოკიდებულება აქვთ სხვებთან.

*მაიკლ ჰოგი და დომინიკ აბრამსი,*

*ამერიკელი ფსიქოლოგები*

იდენტობა გვაძლევს ადგილს სამყაროში და წარმოადგენს კავშირს ჩვენსა და იმ საზოგადოებას შორის, რომელშიც ვცხოვრობთ.

*ქეთრინ ვუდვორდი, ამერიკელი მეცნიერი და მწერალი*

ქეთრინ Woodward, 2002.

როგორც იცი, სოციალიზაცია მთელი ცხოვრების მანძილზე გრძელდება. შესაბამისად, ადამიანის იდენტობა მუდმივად ივსება ახალი „პატარა ისტორიებით“.

**კულტურული იდენტობა**ინდივიდის ცხოვრების ერთ-ერთი უმნიშვნელოვანესი განმსაზღვრელია. ადამიანები თავს მიაკუთვნებენ ამა თუ იმ ჯგუფს, რომლის წევრებთან ერთად ცხოვრობენ კონკრეტულ ტერიტორიაზე, მეტყველებენ ამა თუ იმ ენაზე, აქვთ საერთო რელიგია, საერთო წარსული. კულტურული იდენტობა ადამიანებს საშუალებას აძლევს განსაზღვრონ, ვინ ვართ *ჩვენ* და ვინ არიან *სხვები.*

კულტურული იდენტობა, კონკრეტული ფასეულობებისა და ნორმების გაზიარება განსაზღვრავს იმას, თუ როგორ შეასრულებს ინდივიდი სხვადასხვა ცხოვრებისეულ „როლს“. მაგალითად, კულტურებში განსხვავებული შეხედულება არსებობს ქალისა და მამაკაცის, ახალგაზრდისა და ზრდასრულის, ქვრივისა და დაუქორწინებლის ქცევის, ჩაცმის, მეტყველების, ინტერესებისა და საქმიანობის შესახებ.

|  |
| --- |
| ადამიანის მიერ საკუთარი თავის იდენტიფიცირებას მისი სქესისათვის კულტურით განსაზღვრულ სოციალურ როლთან **გენდერული იდენტობა** ეწოდება. |

|  |
| --- |
| **სტილით** - ჩაცმულობით, ვარცხნილობით, მაკიაჟით, სამკაულებით და აქსესუარებით ჩვენ შეგვიძლია მივხვდეთ, როგორია ადამიანის იდენტობა - მისი სოციალური სტატუსი, რელიგიური შეხედულებები, ეთნიკური კუთვნილება და სხვა. |

|  |
| --- |
| **სახალისო ისტორია: ვინ ვარ მე?!**  მარკ ტვენი  **ტრაგიკული ნათესაობა**  ერთმა ფილადელფიელმა მოქალაქემ თავი მოიკლა და შემდეგი შინაარსის წერილი დატოვა:  მე შევირთე ქვრივი ქალი, რომელსაც მოზრდილი ქალიშვილი ჰყავდა. მამაჩემმა შეიყვარა იგი და ცოლად შეირთო. ასე რომ, მამაჩემი ჩემი სიძე გახდა, ხოლო გერი - დედაჩემი, რადგან ის მამაჩემის მეუღლე იყო.  ჩემს ცოლს შეეძინა ვაჟი, რომელიც მამაჩემს ცოლისძმად ეკუთვნოდა, მე კი ბიძად, როგორც ჩემი დედის ძმა.  მამაჩემის ცოლსაც შეეძინა ვაჟი. იგი, რა თქმა უნდა, ჩემი ძმაც იყო და შვილიშვილიც, როგორც ჩემი ქალიშვილის ვაჟი.  მაშასადამე, ჩემი ცოლი გახდა ჩემი ბებია, როგორც დედაჩემის, ანუ ჩემი გერის დედა, მე კი, ერთსა და იმავე დროს, ჩემი ცოლისათვის ქმარიც ვარ და შვილიშვილიც. და რადგან რომელიმე ადამიანის ბებიის ქმარი, ამავე დროს, ამ ადამიანის ბაბუაც არის, გამოდის, რომ მე საკუთარი თავის ბაბუაც ვყოფილვარ. |

**ცივილიზაცია**

იდენტობის რომელი დონე იყო ყველაზე ფართო, რომელი მათგანი გაერთიანებდა ყველაზე მეტ ადამიანთან, ვის მსგავსადაც თავს მიიჩნევ? თუ გაკვეთილში მოტანილ რომის მოქალაქის მაგალითზე შეეცდები ამ დავალების შესრულებას და იდენტობის დონეებს წრეების სახით წარმოიდგენ, ასეთ სქემას მიიღებ:

**ცივილიზაცია** (ლათ. „civis, civilitas, civitas“) - მოქალაქე, სამოქალაქო, სამოქალაქო საზოგადოება

ამ შემთხვევაში, ყველაზე ფართო დონე დასავლური იდენტობაა. მეცნიერთა ნაწილი კულტურული იდენტობის ყველაზე ფართო და მრავალი მსგავსი ნიშნის მომცველ დონეს **ცივილიზაციას** უწოდებს. ამ თვალსაზრისის მიხედვით, ცივილიზაცია - ეს არის საერთო ნიშნების მქონე კულტურათა პირობითი ერთობა. კაცობრიობა ასეთი ერთობებისაგან - ცივილიზაციებისაგან - შედგება, რომელთაგან თითოეულს საკუთარი, სხვებისგან განსხვავებული ნიშნები აქვს, მაგალითად - დროისა და სივრცის აღქმა, ბუნებისა თუ შრომისადმი დამოკიდებულება, ამქვეყნიურისა და იმქვეყნიური სამყაროს შესახებ არსებული წარმოდგენა, რელიგია, წარსულისადმი დამოკიდებულება და სხვა მახასიათებლები.

ერთ მშვენიერ დღეს რომ კაცობრიობამ გონიერ უცხოპლანეტელებთან კონტაქტი დაამყაროს, ძალზე სავარაუდოა, რომ გაჩნდეს იდენტობის კიდევ უფრო ფართო დონე – „დედამიწელები“.

|  |
| --- |
| ცივილიზაცია ყველაზე ვრცელი ერთობაა, რომელსაც ადამიანი თავს მიაკუთვნებს, ან, სხვაგვარად რომ ვთქვათ, რომელთანაც იგი თვითიდენტიფიკაციას ახდენს. ცივილიზაცია - ეს არის ყველაზე დიდი „ჩვენ“, რომლის ფარგლებში ადამიანი თავს „შინ“ გრძნობს. ამავე დროს, იგი გვყოფს ჩვენ მათგან, ვინც ამ ცივილიზაციის მიღმაა.  *სამუელ ჰანთინგტონი, ამერიკელი პოლიტოლოგი* |

მე-20 საუკუნის ბოლოს, საბჭოთა კავშირის დაშლისა და ცივი ომის დამთავრების შემდეგ, ს. ჰანთინგტონმა გამოთქვა მოსაზრება, რომ დღეს მსოფლიოში არსებობს 8 ცივილიზაცია: დასავლური, მართლმადიდებლურ-სლავური[[1]](#footnote-2), მუსლიმური, კონფუციური, იაპონური, ინდუისტური, ლათინური ამერიკისა და აფრიკული, რომლებიც ერთმანეთის მსგავსი ნიშნების მქონე კულტურებს მოიცავენ. უახლოეს მომავალში მსოფლიოს სახეს ამ ცივილიზაციათა ურთიერთობა განსაზღვრავს. თანამედროვე სამყაროს კონფლიქტები ცივილიზაციათა განსხვავებულობის და დაპირისპირების შედეგია, რის გამოც მათმა ურთიერთობამ, შესაძლოა, „ცივილიზაციათა შეჯახების“ სახე მიიღოს. ს. ჰანთინგტონის ვერსიას დიდი გამოხმაურება და მწვავე კამათი მოჰყვა.

ალბათ, უფრო ხშირად ცივილიზაციის სხვაგვარი გაგება შეგხვედრია, რომლის თანახმად, ცივილიზაცია ამა თუ იმ საზოგადოების ან, მთლიანად, კაცობრიობის განვითარების საფეხურია. ცნობილი ამერიკელი ანთროპოლოგი ლუის ჰენრი მორგანი (1818-1881) ერთმანეთისაგან განასხვავებდა ცივილიზებულ და პრიმიტიულ საზოგადოებებს, რომელთაც ცივილიზაციის საფეხურისათვის ჯერ არ მიეღწიათ. ცივილიზაციის ნიშნებად მიჩნეული იყო მიწათმოქმედების განვითარება, სიმდიდრის დაგროვება, მიწის კერძო საკუთრების გაჩენა, ქალაქების ზრდა, სახელმწიფოსა და დამწერლობის წარმოშობა, ვაჭრობის განვითარება, მეცნიერული ცოდნის (არითმეტიკა, გეომეტრია, ასტრონომია) ჩასახვა, ხელოვნების შექმნა და ა.შ. დღეს ხშირად ცივილიზაცია ტექნიკურ და ტექნოლოგიურ პროგრესთან იგივდება.

1. ჰანთინგტონის მიერ შემოთავაზებული ამ სახელწოდებით, მართლმადიდებლური ცივილიზაციის ფარგლებს მიღმა რჩებიან, მაგალითად, ბერძნები, ქართველები, რუმინელები და ზოგი სხვა მართლმადიდებლები. [↑](#footnote-ref-2)